text: ডিজিটাল আইনকে কবরে দেয়ার সময় এসেছে : ডা. জাফরুল্লাহ - বিবিধ - দৈনিকশিক্ষা
  ডিজিটাল আইনকে কবরে দেয়ার সময় এসেছে : ডা. জাফরুল্লাহ
  নিজস্ব প্রতিবেদক | ২৭ ফেব্রুয়ারি, ২০২১
  গণস্বাস্থ্য কেন্দ্রের ট্রাস্টি ও প্রতিষ্ঠাতা ডা. জাফরুল্লাহ চৌধুরী বলেছেন, এখন সময় এসেছে ডিজিটাল নিরাপত্তা আইনকে কবর দেওয়ার। এই আইন দিয়ে অপরাধ দমন করা যায় না। এ সময় জাফরুল্লাহ চৌধুরী ডিজিটাল নিরাপত্তা আইনে কারাবন্দি লেখক মুশতাক আহমেদের মৃত্যুর প্রসঙ্গ এনে বলেন, 'গতকাল কাশিমপুর কারাগারে ডিজিটাল আইনে কারাবন্দি মুক্তচিন্তার লেখক মোস্তাক আহমেদ মারা গেছেন। তাঁর মৃত্যুর জন্য সরকারকে জনসম্মুখে ক্ষমা চাইতে হবে, বলতে হবে ভুল হয়েছে।'
  শুক্রবার সকাল ১০টায় রাজধানীর তোপখানা রোডস্থ শিশু কল্যাণ পরিষদের মিলনায়তনে বাংলাদেশ শ্রমিক ফেডারেশনের সাধারণ সভা ও জাতীয় কাউন্সিলে ডা. জাফরুল্লাহ চৌধুরী এসব কথা বলেন।
  'শ্রমিকের মৃত্যুতে বিমা বাবদ ৫০ লাখ টাকা দেওয়া কঠিন না' কর্মক্ষেত্রে একজন শ্রমিকের মৃত্যুতে ৫০ লাখ টাকা ক্ষতিপূরণ দেওয়া উচিত বলে মনে করেন গণস্বাস্থ্য কেন্দ্রের ট্রাস্টি ডা. জাফরুল্লাহ। তিনি বলেন, 'কোনো শ্রমিকের যদি কর্মক্ষেত্রে মৃত্যু হয় তাঁকে ৫০ লাখ টাকার বিমা দেওয়া কোনো কঠিন কাজ না৷ দেশের বাইরে যারা অক্লান্ত পরিশ্রম করছেন, তাদের দেখভাল করা রাষ্ট্রের দায়িত্ব। গত কয়েক বছরে শুধু কাতারেই হাজারের উপর শ্রমিক মারা গেছেন। তাঁদের প্রত্যককে ৫০ লাখ টাকা করে দেওয়া রাষ্ট্রের কর্তব্য।'